# Produkter som forudsætning for udbud

## Formål

At få identificeret kravspecifikationsprodukter af tværgående karakter, som skal være beskrevet og kvalitetssikret inden der ”trykkes på udbudsknappen” i projekterne omkring Matriklen, Ejerfortegnelsen, BBR og DAR.

## Afgrænsning

Produkter, som kun har betydning for det enkelte register, er uden for scope - fx ajourføringsservices, som udelukkende skal anvendes af registrets egen brugerflade.

Tidsmæssige forhold og afhængigheder er ligeledes uden for scope. Disse fastlægges sammen med et behov for eventuelle interimløsninger ifb. replanlægningen af GD1 og GD2 (planlagt til 3. kvartal 2014).

Opdatering af målarkitekturen samt opdatering af løsningsarkitekturer for Matriklen, Ejerfortegnelsen, BBR og DAR er – bortset fra ”Bilag A Servicebeskrivelser” – besluttet uden for scope som en produktforudsætning for et udbud. Det forudsættes som følge heraf, at de tværgående processammenhænge kan overskues og kvalitetssikres ad anden vej.

## Overblik

Følgende hovedprodukter skal være beskrevet og kvalitetssikret forud for et udbud:

* **Ajourføringsservices.**Omfatter alle de services som andre brugerflader og it-systemer skal anvende direkte på grunddataregistret og som registret og dets brugerflader selv skal anvende direkte på andre grunddataregistre.
* **Udstillingsservices på Datafordeleren.**Omfatter alle de services som registret og dets brugerflader skal anvende ift. læsning af data via Datafordeleren.
* **Forretningshændelser.**Omfatter alle beskeder med forretningshændelser, som registret (eller Datafordeleren på vegne af dette register) har ansvaret for at udstille samt beskeder med forretningshændelser, som registret selv har brug for at modtage fra andre – både grunddataregistre og andre it-systemer.
* **Sikkerhed og sikkerhedsroller.**Omfatter beskrivelse af hvorledes sikkerhed skal håndteres – herunder krav til brugeradministration og sikkerhedsroller.
* **Supplerende forretningsmæssige metadata.**Omfatter håndtering af supplerende forretningsmæssige oplysninger (ikke at forveksle med metadata dokumenteret i Grunddata-datamodellen) – både i grunddataregistret og ift. udstilling af data på Datafordeleren.

## Beskrivelse af de enkelte produkter

### Ajourføringsservices

**Scope:**

Der er vigtigt, at der er fuld enighed på tværs af de forskellige løsninger omkring anvendelse af ajourføringsservices på tværs af de enkelte registre. Ved ajourføringsservices forstås både de services, der skal kunne foretage selve ajourføringen, og de services der er brug for til læsning af data inden en evt. efterfølgende opdatering.

Identifikation og specifikation af ajourføringsservices omfatter:

* Alle de services som andre brugerflader og it-systemer skal anvende direkte på grunddataregistret
* Alle de services som registret og dets brugerflader selv skal anvende direkte på andre grunddataregistre.

**Argumentation:**

Såfremt der ikke på forhånd er fuld overensstemmelse herom, vil behovet i stedet skulle specificeres undervejs ifb. anskaffelse af de forskellige it-systemer. Dette vil medføre ændringsstyring ift. flere leverandører med deraf følgende omkostninger og risici for tidsplanen.

### Udstillingsservices på Datafordeleren

**Scope:**

Omfatter alle de services som registret og dets brugerflader skal anvende ift. læsning af data via Datafordeleren. Dette gælder:

* Services udstillet og specificeret af andre registre.
* Sammensatte services uanset om disse er specificeret af det enkelte register eller af ejendomsdataprogrammet og/eller adresseprogrammet.

De udstillingsservices, som registret selv har ansvaret for, skal som minimum være afstemt i forhold til de krav til udstillingsservices, som andre grunddataregistre måtte have,

**Argumentation:**

For at en leverandør kan afgive et realistisk tilbud, er denne nødt til at have et afstemt billede af hvor og hvordan de nødvendige informationer kan fremskaffes. Hvor meget er leverandøren nødt til selv at skulle sammenstykke ud fra forskellige servicekald og hvor meget får man ”serveret” i direkte brugbar form fra Datafordeleren.  
Manglende afklaring her kan forsinke udviklingen og dermed blive en risiko for den samlede tidsplan.

### Forretningshændelser

**Scope:**

Omfatter alle beskeder med forretningshændelser, som registret (eller Datafordeleren på vegne af dette register) har ansvaret for at udstille samt beskeder med forretningshændelser, som registret selv har brug for at modtage fra andre – både grunddataregistre og andre it-systemer.

Afklaringen omkring beskeder med forretningshændelser omfatter:

* Definition af indholdet i de beskeder, som man selv har ansvaret for at udstille.  
  Omfatter afstemning af disse med dem, som skal anvende disse beskeder.
* Afstemning af indholdet i de beskeder, som andre skal levere til en selv.
* Afstemning af hvor og hvordan nødvendige forretningsdata fremskaffes i de tilfælde, hvor alle nødvendige data ikke medsendes i de enkelte besked.  
  Er der defineret de nødvendige services, som beskedmodtageren har brug for?
* Afklaring af de forretningsmæssige krav ift. behandling af de modtagne beskeder – herunder om dette skal ske gennem et advis til en bruger, fuldautomatisk eller som en kombination af disse.
* Afklaring af hvorledes beskeder man selv har ansvaret for at afsende skal genereres.  
  Skal det gøres direkte fra registret eller skal Datafordeleren generere disse på vegne af registret? I sidstnævnte tilfælde: Har Datafordeleren så informationer hertil?

**Argumentation:**

For at en leverandør kan afgive et realistisk tilbud, er denne nødt til at have et afstemt billede af hvilke beskeder der skal afsendes hhv. modtages, hvor og hvordan disse genereres samt hvordan supplerende nødvendige informationer kan fremskaffes.  
Manglende afklaring vil medføre behov for ændringer/ændringsstyring og kan forsinke udviklingen og dermed blive en risiko for den samlede tidsplan.

### Sikkerhed og sikkerhedsroller

**Scope:**

Med overgangen fra ESR til de samarbejdende autoritative grunddataregistre i GD1 og GD2 er der behov for, at medarbejdere (særligt kommunale medarbejdere og landinspektører) kan have single sign-on til opdatering af flere registre i GD1 og GD2 samt læsning af Datafordeleren på én gang. For at dette kan lade sig gøre skal der anvendes en fælles sikkerhedsmodel, som understøttes af registre og klienter i GD1 og GD2 samt af Datafordeleren.

Denne sikkerhedsmodel skal indarbejdes i de enkelte udbud. I den forbindelse skal der tages stilling til, hvorledes eventuel eksisterende brugeradministration i det enkelte register tilpasses til at kunne understøtte den fælles sikkerhedsmodel.

Som et led heri skal det enkelte projekt afklare, hvilke sikkerhedsroller der er behov for i forhold til adgang til registrets data og funktionalitet – uanset om dette udstilles af det enkelte register eller af Datafordeleren.

**Antagelse:**

DIGST leverer en beskrivelse af den fælles sikkerhedsmodel – herunder generelt kravmateriale til brug for de enkelte udbud.

De enkelte projekter skal forholde sig hertil og ikke mindst hvorledes modellen påvirker den eksisterende sikkerhedsmodel i grunddataregistret, detailspecificere ændringerne og vurdere de økonomiske konsekvenser forbundet hermed .

**Argumentation:**

For at en leverandør kan afgive et realistisk tilbud, er denne nødt til at have et afstemt billede af hvordan sikkerhed skal håndteres dels i forhold til at kunne beskytte eventuelle fortrolige data dels for at kunne afgrænse hvilke personer eller klienter (roller) der skal have adgang til hvilke funktioner ift. disse data.  
Manglende afklaring vil medføre behov for ændringer/ændringsstyring og kan forsinke udviklingen og dermed blive en risiko for den samlede tidsplan.

### Supplerende forretningsmæssige metadata

**Scope:**

I GD1 og GD2 – specielt i forbindelse med ejendomsdata – er der behov for, at vedligeholde et dynamisk sæt af supplerende forretningsoplysninger, som skal kunne anvendes i brugervendte systemer, til generering af skriftligt baggrundsmateriale til forståelse af datasamlinger mv.   
Det vil ikke være formålstjenligt at opbevare disse supplerende forretningsoplysninger som metadata i Grunddata-datamodellen, idet deres dynamiske vedligeholdelse vil kræve dels specifikke brugervendte integrationer til datamodellen dels en uhensigtsmæssigt kort opdateringscyklus for datamodellen.

GD1 og GD2 skal derfor kunne opbevare disse supplerende forretningsoplysninger i egne systemer og evt. modellere og udstille dem på linje med andre grunddata samt specificere Datafordeler-services, der udstiller dem på en måde der tilgodeser anvenderne – som vil være systembrugere.

Derudover vil GD1 og GD2 have brug for nogle af de samme supplerende forretningsoplysninger i grunddatasystemerne (ifb. ajourføringsservices, brugerflader mv.), hvorfor disse data ikke kun kan forefindes i en UML-model på Datafordeleren, men også skal forefindes i grunddataregistret. For at undgå dobbeltvedligehold af disse supplerende forretningsoplysninger, vil GD1 og GD2 muliggøre en løsning, hvor supplerende forretningsoplysninger vedligeholdes i tabeller som andre grunddata, og overføres til Datafordeleren i stil med andre data.

**Antagelse:**

Denne løsningsmulighed specificeres af programsekretariatet (ved S&D) som en option, der kan vedlægges de enkelte udbud.   
De enkelte projekter skal forholde sig til denne option og eventuelt indarbejde den i udbudsmaterialet. Specielt skal projekterne forholde sig til, hvor og hvordan supplerende forretningsoplysninger skal håndteres og præsenteres ifb. grunddatasystemets brugerflade og ajourføringsservices.

**Argumentation:**

Ved at beskrive håndteringen af supplerende forretningsoplysninger som en option, vil det være muligt at starte med en simpel version af supplerende forretningsdata og så først på et senere tidspunkt udvide dette til den langsigtede model. Herved beskyttes projektets tidsplan ift. eventuelle forsinkelser som følge af supplerende forretningsmæssige data.